**A horvát gazdaság a vártnál gyengébb teljesítményének okai**

Horvátország gazdasága 2018-ban gyengébben teljesített a kormány, az EU COM, a Világbank, ill. a kereskedelmi bankok várakozásához képest is, és 2,8% helyett 2,6%-os szintet ért el. Az ipari termelés évközben stagnált, az év végére csökkent, ezzel párhuzamosan ugyan az export valamelyest nőtt, ami az ipar csökkenésének tükrében a korábbi megrendelések áthúzódó teljesítésére utal. A már meglévő, valamint jövőbeni gazdasági akadályok miatt várhatóan a horvát gazdaság továbbra is stagnálni fog, és nem lesz képes átlépni az ország számára lélektani határt jelentő 3%-os szintet. A gyenge adatok okai továbbra is a túlzottan a turizmusra épülő egyoldalú gazdasági szerkezetben, elmaradt reformokban, átláthatatlan jogi szabályozásban és kedvezőtlen üzleti környezetben keresendőek.

Horvátország gazdasága 2018-ban gyengébben teljesített a kormányzat várakozásaihoz képest: az év közben nagy szórással 2,8-3,3 százalék körüli kormányzati becslések voltak érvényben. **A Horvát Statisztikai Hivatal (DZS) minap kiadott első közlése szerint 2,6 százalék volt a GDP növekedés a tavalyi évben, melyhez legnagyobb mértékben a lakossági fogyasztás 3,9 százalékos és a tőkebefektetések 6,1 százalékos növekedése járult hozzá a leginkább.**

2018-ban a horvát gazdaság visszafogott teljesítményében szerepet játszott, hogy **az ipari termelés évközi szinten csaknem valamennyi hónapban csökkent vagy csak minimálisan növekedett.** A 2018. december hónapjára vonatkozó adatok szerint novemberrel összehasonlítva az ipar teljesítése 2,9 százalékkal, **2017 decemberével összehasonlítva pedig 6,6 százalékkal romlott.** A 2018 negyedik negyedévében a **feldolgozó ipar** (mely az ipari termelés közel 80 százalékát adja) **2,8 százalékos visszaesést** produkált.

**Fontos megjegyezni, hogy a gazdaság még mindig a válság előtti szint alatt teljesít[[1]](#footnote-1).** Mindemellett figyelembe kell venni, hogy a horvát gazdaság bővülése nagyjából ezen a szinten tud csak maximalizálódni, melynek egyik legfőbb oka, hogy a kormány a **gyors euró bevezetés kedvéért nem valósít meg állami forrásból a horvát gazdaság fejlődése számára fontos infrastrukturális beruházásokat, ami miatt a gazdaság bővülése elérhette a jelen konjunktúra ciklus maximumát.**

**A Zágrábi Közgazdasági Intézet (EIZ) elemzései szerint a horvát gazdaság a tavalyi év második felében stagnált, sőt az utolsó negyedévben – ellentétben a hivatalos adatokkal – csökkenést produkált.** Az EIZ **szerint a termékexport szempontjából a korábbi évekhez képest kisebb mértékű növekedésre lehet számítani 2019-ben, mint tavaly[[2]](#footnote-2),** aminek hátterében Horvátország fő kereskedelmi partnereinek visszafogott gazdasági teljesítménye (olasz gazdasági recesszió, a német gazdasági növekedés lassulása) áll. **Problematikus továbbá, hogy míg az ipari termelés csökkenő tendenciát mutat, az export növekedést ért el. Ennek hátterében az áll, hogy a korábbi megrendelések teljesítése** zajlik, azonban a jövőben ennek következtében számítani lehet a horvát kivitel csökkenésére. A behozatal a kivitellel szemben azonban határozott növekedést valósít majd meg, tekintettel a külföldi termékek iránti magas hazai keresletre, valamint azok jelentős mértékére a hazai fogyasztásban. **Ennek folyományaként a következő években a horvát áruforgalmi deficit jelentős emelkedést fog produkálni**.

A **turizmusból származó cca. 10 Mrd EUR bevétel** valamelyest kiegyensúlyozza a kereskedelmi deficitet, ugyanakkor a GDP csaknem 20 százalékát kitevő szektor, párhuzamosan **további importszükségleteket generál a turisták ellátása érdekében**. Az idegenforgalmi bevételek éves növekedési üteme jelentősen alacsonyabb volt, mint az előző év azonos időszakában (4,8%, szemben a 9,1%-kal). Gari Capelli horvát turisztikai miniszter szerint az idei évben a horvát turisztikai bevételek maximum 1-3 % között mozoghatnak, ami miatt a szektor egyelőre elérte a kibocsátási teljesítmények csúcsát.

**Pozitívumnak tekinthető,** hogy az **államadóság mértéke folyamatos csökken: 2018 októberében 280.281,6 M HRK (37.875,9 M EUR),** ami a **GDP 78,05** **százaléka.** A kormány által elfogadott államadósság kezelő stratégia szerint az államadósság 2018-ban a GDP 75,1, 2019 végére 72,1, 2020 végére pedig 69,1 százalékára mérséklődne. A **bruttó** **külső adósságállomány 2018. október végén 38 353 M EUR** volt.

**Az állami költségvetés 2017-ben a GDP 0,9 százalékos többlettel zárt.** A tervek szerint a költségvetés 2018-ban a GDP 0,5 százalékos, 2019-ben 0,4 százalékos, 2021-**ben 0,3 százalékos hiányt valósíthat majd meg, mire 2021-ben „kiegyensúlyozottá” válhat.** 2018. első 11 hónapjára vonatkozó adatok szerint, a folyó fizetési mérleg egyenlege 2,2 millió EUR többlettel zárt.

A Horvát Nemzeti Bank adatai szerint, a tavalyi évben az olaj világpiaci árának növekedéséből fakadó energia áremelkedés hatására az **infláció 1,5 százalékos volt**. 2019-ben azonban 0,9 százalék körül alakulhat, köszönhetően az energiaárak, valamint egyes élelmiszeripari termékeket terhelő ÁFA-mérték csökkenésének.

**Az EIZ gazdasági elemzői szerint a kedvező fiskális adatok mögött** figyelembe kell venni, hogy a horvát gazdaság bővülése azért csak ezen a szinten tud maximalizálódni, mert a kormány a **gyors euró bevezetés kedvéért nem valósít meg állami forrásból és a horvát gazdaság fejlődése számára fontos infrastrukturális beruházásokat, ami miatt a gazdaság bővülése elérhette a jelen konjunktúra ciklus maximumát. A Horvát Nemzeti Bank és a kormány erőltetett ütemet diktál az euró mielőbbi remélt bevezetése érdekében, nem figyelve arra, hogy végrehajtsa az évek óta égető strukturális reformokat, további adóegyszerűsítéseket, valamint bürokráciacsökkentést. Mindezek hiányában Horvátországot elkerülik az exportképes termékeket előállítani képes nagy és presztízsértékkel bíró nemzetközi beruházok. Komoly és egész évben állandó magas hozzáadott értékekkel bíró munkahelyek nélkül ugyanis nehezen állítható le a kivándorlás, valamint az elmúlt években kivándorolt lakosság egy részének hazacsábítása.**

A horvát gazdaság számára a következő tényezők jelenthetnek komoly problémát a jövőben:

* **az olasz gazdaság recessziója, valamint a német gazdaság lassulása**. Az olasz relációban végbemenő negatív folyamatok különösen azért is fontosak, mert Olaszország a legfontosabb célpiaca a horvát exportnak, valamint az onnan érkező turisták száma meghatározó a beutazások valamint eltöltött vendégéjszakák szempontjából[[3]](#footnote-3)**.**
* a **belső megyék elnéptelenedése, a fiatal munkaerő elvándorlása, valamint a fejlesztési és infrastrukturális beruházások elmaradása. Ezek a fejlesztések fókuszában ugyanis elsősorban a tengerparti területek vannak.** A Plenkovic kormány elvben tervezi a probléma kezelését: fejlesztéspolitikájában a kormány a decentralizációra és az elmaradottabb régiók felzárkóztatására koncentrál. 2018-ban életbe lépett a Világbankkal kötött „Tanácsadói megállapodás a szlavóniai, baranyai és szerémségi gazdaság növekedéséről és a munkahelyekről”, mely 3 éven keresztül hozzájárul Szlavónia, Baranya és Szerémség fejlődéséhez, a kiemelt szektorok (ICT, élelmiszeripar és feldolgozása, faipar és turizmus) versenyképességének növelésével.
* **az Egyesült Királyság távozása az Európai Unióból.** Elsősorban a kuna (HRK) árfolyam lehet érintett a Brexit által, tekintettel arra, hogy mindinkább az ún. hard brexitre van kilátás, mely érzékenyen érintheti majd az euró árfolyamát, melyhez kötött a HRK árfolyama. *(A témában külön jelentés készült: 577/ZGB/2019 Ikt. sz.).*
* az állami vállalatok pénzügyi helyzete: Croatia Airlines, Fortenova (korábbi nevén Agrokor), Uljanik, ill. az autópálya-társaságok eladósodottságának a kérdései:
* **Az Uljanik Csoport** már régóta komoly pénzügyi nehézségekkel küzd, mely odáig fajult, hogy 2018 nyarán a dolgozók bérének kifizetését sem tudták már biztosítani. Jelen állás szerint, amennyiben az elmaradt bérek kifizetése nem történik meg március 12-ig, megindítják a csődeljárást a cégcsoport ellen.
* **A Fortenova** működését a legnagyobb mértékben a 2017 szeptemberében szerzett ún. roll-up hitel terheli, amelynek összege 1,06 Mrd EUR, lejárati határideje pedig 2019 szeptembere. Jelenleg folyamatban vannak a tárgyalások a hitel újrafinanszírozásának kedvezőbb feltételeiről. Ezen felül a Fortenova átvállalt az Agrokortól még összesen 1,04 Mrd EUR értékű tartozást a hitelezők felé.
* **az iparfejlesztés helyzete, amely jelentősen elmarad a közép- és kelet-európai országokkal összehasonlítva**. Ennek egyik legfőbb oka, hogy még mindig nem hárultak el az iparba irányuló beruházások előtti akadályok (rossz üzleti környezet, nehézkes bürokrácia, munkaerő elvándorlása), amelyekre a külföldi befektetők is már hosszabb ideje figyelmeztetnek.
* **A turizmus szempontjából fontos megjegyezni, hogy a konkurens piacok – Spanyolország, Törökország, észak-afrikai államok – kezdenek ismét növekedni**, így az erre a szektorra támaszkodó horvát gazdaságra a jövőben további kihívást jelenthet.

*1. sz. táblázat*

|  |
| --- |
| **Főbb gazdasági mutatók (változás)** |
| **Mutató** | **2017** | **2018** | **2019\*** | **2020\*** | **2021\*** |
| GDP növekedés (%) | 2,7 | 2,6 | 2,9 | 2,7 | 2,5 |
| Lakossági fogyasztás (%) | 3,6 | 3,9 | 3,4 | 2,1 | 2,6 |
| Tőkebefektetések értéke (%) | 3,8 | 6,1 | 6,6 | 6,1 | 5,7 |
| Áru- és szolgáltatás exportja (%) | 6,4 | 3,6 | 4,0 | 3,9 | 3,8 |
| Áru- és szolgáltatás importja (%) | 8,1 | 5,7 | 5,8 | 5,4 | 5,1 |
| Infláció mértéke (%) | 1,1 | 1,5 | 1,2 | 1,5 | 1,7 |
| Munkanélküliség mértéke (%) | 12,1 | 9,9 | 7,3 | 6,6 | 6,3 |
| Foglalkoztatási szint növekedése (%) | 2,2 | 2,4 | 1,7 | 1,4 | 1,3 |
| Költségvetés egyenlege (GDP %) | 0,9 | -0,5 | -0,4 | -0,3 | 0,4 |
| Államadósság mértéke (GDP %) | 77,5 | 74,6 | 72,6 | 68,8 | 65,6 |

*Forrás: HNB, DZS, Pénzügyminisztérium*

*\*: becslés, kormányzati várakozások*

*Forrás: Magyarország Nagykövetsége, Horvátország, Zágráb*

1. *(Az Európai Unió Statisztikai Hivatal (Eurostat) elemzése szerint, az egy főre eső árparitásos GDP átlaga az EU-ban 30.000 EUR/főt ért el. Horvátország esetében ez az összeg mindössze 18.500 EUR/fő, ami az EU átlag 62 százaléka, így a második leggyengébb eredményt érte el a tagországok közül.)* [↑](#footnote-ref-1)
2. *A DZS adatai szerint 2018 I-XI hónapjában a teljes horvát export 4,2 százalékkal (13,39 Mrd EUR), az import pedig 8,4 százalékkal növekedett (21,93 Mrd EUR). A külkereskedelmi áruforgalomi deficit 8,54 Mrd EUR-t tett ki a vizsgált időszakban.* [↑](#footnote-ref-2)
3. 2018-ban több mint 1,1 millió turista érkezett a relációból, akik mintegy cca. 5 millió vendégéjszakát töltöttek el, ezzel Olaszország a 4. legfontosabb turisztikai partner [↑](#footnote-ref-3)